作者：无名氏
词牌/韵律：永遇乐

paragraphs: 养水养精，养神养血，先须养气。
日月阴阳，六爻八卦，细看参同契。
灵躯灵宝，千言万语，不过坎离两字。
向昆仑顶上，返本还元，要明终始。
一身虽小，如同天地，八万四千馀里。
玄牝之门，生生万化，都在冲和内。
此真真外，别无真谛，方信道一而已。
异时见锺吕，如有未明，请师指示。